Gustav Mahler

**Gustav Mahler** ( Jerman : [ˈɡʊstaf ˈmaːlɐ]; 7 Juli 1860 – 18 Mei 1911 ) panèka komposer Austria ḍâri aloran Romantis. Salèrana jhughân konḍuktor sè kotara è bâkto oḍi'na. Mènangka komposer sè oḍi' è awwâl abaḍ ke-19, salèrana ḍhâḍḍhi orèng sè nyambhungaghi musik Austro-Jerman abaḍ ke-19 bân aloran modernis awwâl abaḍ sè kapèng 20. Mâskè mènangka konduktor sè mashor, karjâna sempât ètolak, è antarana è jhâman Nazi, è bâkto karjâna Mahler èlarang èpamèrraghi. Saampona taon 1945, karjâna èpamèraaghi polè; molaè jârèya, Mahler ampon ḍhâḍḍhi sala sèttong komposer sè palèng bânnya' èpamèraghi bân èrekkam bân terros atahan kantos abaḍ sè kapèng 21.

Mahler bhâbbhâr è Bohemia (è bâkto jârèya bâgiyân dâri Kekaisaran Austria ) dâri kalowarga Yahudi sè seḍerhana, è ḍissa salèrana faseh abhâsa Jerman. Salèrana noḍḍhuh bakat musikna molaè ghi' kènè'. Saampona lolos dâri Konservatori Wina è taon 1878, Mahler alako è pan-bârâmpan gedung opera è Èropa bân è taon 1897, è ḍhuḍḍhing ḍhâḍḍhi ḍirektur Opera Negara Wina (Hofoper),  posisi sè pentèng è ḍhunnya opera è bâkto jârèya. È ḍhâlem sapolo taon alako è Wina, Mahler ngalamèh sangghâân bân amosowan sareng pers sè anti-Semit è bâkto jârèya, sânajjân Mahler ampon aoba dâ' Katolik. Maske bâdâ sangghâân-sangghâân panèka, aghâbây pangghung sè inovatif bân standar lakona sè tèngghi mamastheaghi reputasina Mahler ḍhâḍḍhi sala sèttong konduktor opera sè palèng bhâgus, terotama ḍhaḍḍhi jhuru bhâsa karjâ-karjâna Wagner, Mozart, bân Tchaikovsky . È ahèr oḍi’na, salèrana ajabat ḍhâḍḍhi direktur New York Metropolitan Opera bân New York Philharmony.

Karjâna Mahler rèlatif sakonne'; polana ngobâ laghu panèka kâlakowan bingkèngan sè èlakoni è bâkto alako ḍhâḍḍhi konḍuktor. Salaèn karya-karya awal, akaḍhi gerraghân ḍâri kuartet piano sè èkarang è bâkto ajhâr è Wina, karya-karya Mahler umumna èrancang ghâbây orkestra skala tèngghi, paduan sowara simfoni, bân opera tongghâl. Karjâ-karjâ panèka serrèng maḍâtèng pânolagghân è bâkto pertama kalè èlakonè, bân bâḍâ sè bhritbhit èkennal; kalabân pengecualian Simfoni Kaḍuwâ', bân pâmentasân awwâl Simfoni sè kapèng 8 è taon 1910. pan-bârâmpan pânerrus Mahler panèka komposer dâri Sakola'an Wina Kaduwâ', akaḍhi Arnold Schoenberg, Alban Berg, bân Anton Webern. Dmitri Shostakovich bân Benjamin Britten panèka sala sèttong komposer abaḍ sè kapèng 20 sè èkâsennengè bân obâ’ân kabbi èpangarowe karjâ-karjâna Mahler. *Internasional Gustav Mahler Society* èpaḍḍhek è taon 1955 kaangghuy ngormatè oḍi' bân prestasina komposer.

## Riwayât Odi'

### Bâkto Awwâl

#### Latar Kâlowarga
Kâlowarga Mahler asalla ḍâri Bohemia tèmor, kâlowarga sè an ḍhap asor. Embana Gustav panèka alako ajhuwâl kâlèlèng. È bakto jârèya, Bohemia panèka bâgiyân dâri Kekaisaran Austria, bân kèlowargana Mahler panèka bâgiyân ḍâri minoritas orèng Yahudi sè abhâsa Jerman sè oḍi' è antarana populasi Bohemia. Polana latar bâlakang panèka, Gustav andi' rassa "asèng sè tettep". Pottrana pâḍhâghâng kâlèlèng, Bernhard Mahler (ramana Gustav), ngangka’ kabâdâân ekonomi kâlowarga kalabân alako ḍhâḍḍhi kusèr, bân saterrossa ḍhâḍḍhi pongghâbâ pengènebbhân. Salèrana ngobengè bengko sè sâḍerhana è dhisa Kaliště (Jerman: *Kalischt* ), bân è taon 1857 akabin sareng Marie Herrmann, pottrana pongghâbâ pabrik sabon lokal. Sataon saterrossa, Marie ngalahèraghi ana' sè partama dâri 14 ana'na Bernhard Mahler, ana' lake' sè anyama Isidor, sè matè ta' abit saellana bhâbbhâr. 2 taon saterrossa, Marie ngalahirragi pottra kaduwâ'na Bernhard, Gustav.